གཡིས་བཙོས་གོ་རེ་ནི།ལོ་སར་དང་སྟོན་མོ་དང་གཤིན་ཆོས་བཅའ་སྐབས་སུ་ལས་པ་མང་།དེ་ནི་གཡིས་ཟངས་ཞེས་ལྕགས་ཟངས་ཁ་འདའ་ཞིག་གི་ནང་དུ་གཡིས་མང་ཙམ་བླུགས་ཏེ།མེ་ཐབ་ཏུ་མེ་བཞག་སྟེ་གཡིས་འཁོལ་རྗེས།ནང་དུ་གོ་རེ་རློན་པ་འཕངས་ནས་གཡིས་བཙོས་རྒྱག་པ་ཞིག་ཡིན།འདི་ནི་གཙོ་བོ་རེབ་གོང་རོང་ཁུལ་དུ་དར་ཁྱབ་ཆེ།མར་བཙོས་གོ་རེ་ནི་གཙོ་བོ་རེབ་གོང་འབྲོག་ཁུལ་དུ་དར་ཁྱབ་ཆེ་བ་དང་།གོ་རེ་བཙོ་སྟངས་ནི་གཡིས་བཙོས་གོ་རེ་དང་ཕལ་ཆེར་གཅིག་མཚུངས་རེད།ལྕགས་ཟངས་གོ་རེ་ནི།ཐབ་ཐོག་ཏུ་ལྕགས་ཟངས་དཀྱིལ་ལེབ་དང་ཁ་འདའ་ཞིག་ལ་མེ་བསྒོང་སྟེ་ནང་དུ་གོ་རེ་ཕྱེ་ལེབ་འཕངས་ནས་ཡར་བསྐོར་མར་བསྐོར་ཙམ་བྱས་ནས་ངོ་ལེན་པ་ཞིག་རེད།དེ་ལ་གོ་རེ་ངོ་ལངས་ཞེས་ཀྱང་འབོད།ལྕགས་ཟངས་ཀྱི་ཐོག་ཞབས་གཉིས་སུ་མེ་འཇོག་ཐུབ་ན་གོ་རེ་དེ་བས་ཀྱང་བཟང་བས།ལྕགས་ཟངས་གོ་རེ་ཞེས་པ་ཞིག་ཀྱང་དར་ཡོད།གོ་རེ་འདི་ལ་ཁ་སྐད་ཀྱིས་གོ་རེ་བ་ཝོར་ཟེར་ཞིང་།གཅན་ཚ་ས་ཁུལ་ནས་གོ་མི་ཞིས་ཞེས་ཀྱང་འབོད།